CELEX: 
Language: sl
Date: 2021-12-13 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v hladnokatodnih fluorescentnih sijalkah in fluorescentnih sijalkah z zunanjo elektrodo za posebne namene zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva izjemo za navedene vrste uporabe živega srebra v hladnokatodnih fluorescentnih sijalkah (CCFL) in fluorescentnih sijalkah z zunanjo elektrodo (EEFL) za posebne namene.
            
            
               Člen 4 direktive RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO). Trenutno veljajo omejitve za 10 snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 direktive RoHS določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev in razveljavitev izjem. V skladu s členom 5(1)(a) se izjeme vključijo v prilogi III in IV samo, če se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter če je izpolnjen kateri koli od naslednjih pogojev: (i) odstranitev ali nadomestitev snovi tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnika, ki bi jih povzročila nadomestitev snovi, bi utegnili prevladati nad skupnimi prednostmi za okolje, zdravje in varnost potrošnika.  
            
            
               Pri odločitvah o izjemah in njihovem trajanju je treba upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo sprejeti ob upoštevanju vseh možnih vplivov na inovacije. Kadar je primerno, se mora pri obravnavi splošnih vplivov izjeme upoštevati celotni življenjski cikel. 
            
            
               Člen 5(1)(a) direktive RoHS določa, da Komisija materiale in komponente EEO za posebne vrste uporabe vključi na sezname v prilogah III in IV s posameznimi delegiranimi akti. Člen 5(3) in Priloga V določata postopek za predložitev zahtevkov glede izjem.
            
            
               2.POSVETOVANJA PRED SPREJETJEM AKTA
            
            
               Komisija prejme zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS. 
            
            
               Veljavna izjema 3(a) do (c) iz Priloge III dovoljuje uporabo živega srebra v hladnokatodnih fluorescentnih sijalkah in fluorescentnih sijalkah z zunanjo elektrodo (CCFL in EEFL) za posebne namene, ki ne presega (na sijalko): 3(a) kratke (≤ 500 mm): 3,5 mg; 3(b) srednje dolge (> 500 mm in ≤ 1 500 mm): 5 mg; 3(c) dolge (> 1 500 mm): 13 mg.
            
            
               Komisija je januarja 2015 prejela zahtevek za obnovitev te izjeme. Vlagatelji so v bistvu trdili, da ni na voljo nadomestkov za vrste uporabe, ki jih zajema ta izjema, ki imajo zelo dolgo efektivno življenjsko dobo in jih lahko nadomestijo le proizvajalci in strokovnjaki
                  4
               . Januarja 2020 je Komisija od istih vlagateljev prejela dodaten zahtevek za obnovitev. V skladu z zahtevami direktive RoHS (člen 5(5), drugi pododstavek) izjema ostane veljavna, dokler Komisija ne sprejme odločitve o zahtevku za obnovitev.
            
            
               Da bi ocenila zahtevek za obnovitev navedene izjeme, je Komisija junija 2015 začela študijo
                  5
               , ki se je zaključila leta 2016, da bi pripravila zahtevano tehnično in znanstveno oceno, vključno z osemtedenskim spletnim posvetovanjem z deležniki
                  6
               . Poleg navedene študije, v kateri so bili ocenjeni obsežni tehnični in znanstveni podatki ter prejeti prispevki, kot je dokumentirano v poročilu o študiji, je Komisija izvedla dve dopolnilni študiji/posodobitvi, v katerih so sodelovali deležniki. Leta 2019 je bila objavljena študija
                  7
               , ki se je osredotočila na družbeno-ekonomsko oceno in razpoložljivost nadomestkov, leta 2020 pa je bila ta študija na podlagi najnovejših podatkov in modeliranja posodobljena
                  8
               . Objavljena so bila končna poročila o študiji in posodobitvah družbeno-ekonomskih ocen
                  9
               ; deležniki so bili o tem uradno obveščeni.
            
            
               Komisija se je na srečanju strokovnjakov 1. septembra 2016, 29. oktobra 2018 in 21. oktobra 2019 posvetovala s strokovno skupino držav članic za delegirane akte na podlagi direktive RoHS, da bi zbrala mnenja držav članic o predvidenem poteku dejavnosti v skladu z ugotovitvami ocen. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  10
               . Svet in Evropski parlament sta bila o vseh dejavnostih uradno obveščena.
            
            
               V končni podporni študiji je bilo poudarjeno, da so na voljo nadomestki brez živega srebra v obliki svetlečih diod (LED), ki se uporabljajo kot svetlobni viri v novi opremi, ki prihaja na trg. Vendar pa je bilo ugotovljeno, da ni mogoče uporabljati LED sijalk kot nadomestnih delov pri popravilu električne in elektronske opreme, ki je bila prvotno zasnovana s svetlobnimi viri CCFL/EEFL. Zato bi bilo treba izjemo obnoviti za navedeni namen. 
            
            
               V znanstvenih in tehničnih ocenah, v katere so bila vključena tudi posvetovanja z deležniki, je bilo ugotovljeno, da:
            
            
               –so v zvezi z izjemo 3(a) do (c) merila za izjemo še vedno izpolnjena, saj ni mogoče uporabljati LED sijalk kot nadomestnih delov pri popravilu EEO, ki je bila prvotno zasnovana s svetlobnimi viri CCFL/EEFL; ter 
            
            
               –je zaradi zelo dolge življenjske dobe svetlobnih virov CCFL/EEFL obnovitev izjeme za nadaljnja 3 leta upravičena. 
            
            
               V oceni je bilo tudi ugotovljeno, da obnovitev ne bi znižala ravni varovanja okolja in zdravja, ki jo zagotavlja uredba REACH (v skladu s členom 5 direktive RoHS). 
            
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta je bilo prejetih 10 prispevkov. Besedilo izjeme je bilo pojasnjeno na podlagi pripomb javnosti. Osnutek akta je bil dodatno spremenjen, da se je določilo obdobje veljavnosti treh namesto petih let, saj so bile med posvetovanjem podane informacije, da se je razpoložljivost nadomestkov od priprave ocene leta 2016 v zadnjih letih izboljšala. Poleg tega je triletno obdobje veljavnosti v skladu z datumom izteka veljavnosti podobne izjeme 35 iz Priloge IV k Direktivi RoHS, ki se tudi nanaša na hladnokatodne fluorescentne sijalke. Triletno obdobje veljavnosti je poleg tega skladno z zahtevami za okoljsko primerno zasnovo, saj številne sijalke, ki jih zajema ta izjema na podlagi direktive RoHS, od septembra 2021 ne bodo izpolnjevale zahtev glede energije iz uredb o okoljsko primerni zasnovi 2019/2020
                  11
                in 2019/2021
                  12
               . 
            
         
         
            
               3.PRAVNI ELEMENTI DELEGIRANEGA AKTA
            
            
               Z delegirano direktivo se obnavlja izjema 3(a) do (c) iz Priloge III k Direktivi 2011/65/EU za uporabo živega srebra v določene namene. 
            
            
               Komisija je v oceni, ki je temeljila na podpornih študijah in posvetovanjih, ugotovila, da zahtevek za izjemo izpolnjuje vsaj eno od meril iz člena 5(1)(a) direktive RoHS, ki upravičuje podaljšanje izjeme: živega srebra ni mogoče zanesljivo nadomestiti v kategorijah sijalk, za katere velja ta izjema. 
            
            
               Skratka, pogoji za izjemo so izpolnjeni, zato je treba izjemo 3, vnosi (a) do (c), obnoviti. 
            
            
               Datumi izteka veljavnosti te izjeme so določeni v skladu členom 5(2), prvi pododstavek. V oceni je bilo ugotovljeno, da stanje razvoja nadomestkov upravičuje obnovitev izjeme za obdobje treh let. To naj ne bi negativno vplivalo na inovacije. 
            
            
               Pravni instrument je delegirana direktiva, kot je določeno v Direktivi 2011/65/EU; pri tem je zlasti pomembno izpolnjevanje zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne vrste uporabe, z določbami in pogoji iz direktive RoHS ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Delegirana direktiva ne vpliva na proračun EU. 
            
            
            
               DELEGIRANA DIREKTIVA KOMISIJE (EU) .../…
            
            
               z dne 13.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v hladnokatodnih fluorescentnih sijalkah in fluorescentnih sijalkah z zunanjo elektrodo za posebne namene zaradi prilagoditve znanstvenemu in tehničnemu napredku 
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  13
                ter zlasti člena 5(1), točka (a), Direktive,
            
            
               ob upoštevanju naslednjega:
            
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete uporabe iz Priloge III k navedeni direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU. 
            
         
         
            
               (4)Komisija je s Sklepom 2010/571/EU
                  14
                med drugim odobrila izjemo za uporabo živega srebra v hladnih katodnih fluorescentnih sijalkah in fluorescentnih sijalkah z zunanjo elektrodo (CCFL in EEFL) za posebne namene (v nadaljnjem besedilu: izjema), ki je zdaj navedena kot izjema 3(a), 3(b) in 3(c) v Prilogi III k Direktivi 2011/65/EU. Izjema je v skladu s členom 5(2), drugi pododstavek, točka (a), navedene direktive prenehala veljati 21. julija 2016.
            
            
               (5)Izjema zajema heterogeno skupino sijalk, ki imajo različne oblike, tehnologije, uporabo in namene. Živo srebro se uporablja v razelektritveni cevki, ki je bistvena za pretvorbo električne energije v svetlobo. 
            
            
               (6)Komisija je 15. januarja 2015 prejela zahtevek za obnovitev izjeme (v nadaljnjem besedilu: zahtevek za obnovitev), kar je v roku iz člena 5(5) Direktive 2011/65/EU, ki mu je januarja 2020 sledil dodaten zahtevek istih vlagateljev za obnovitev izjeme. V skladu s členom 5(5) Direktive 2011/65/EU ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevka za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da nadomestitev ali odstranitev živega srebra pri zadevnih vrstah uporabe trenutno tehnično ni izvedljiva. V navedeni oceni je bilo poudarjeno, da so na voljo nadomestki brez živega srebra v obliki svetlečih diod (LED), ki se uporabljajo kot svetlobni viri v novi opremi, ki prihaja na trg. Ocena je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (8)Izjema je v skladu z Uredbo (ES) št. 1907/2006 Evropskega parlamenta in Sveta
                  15
               , zato ne znižuje ravni varovanja okolja in zdravja, ki jo zagotavlja navedena uredba.
            
            
               (9)Čeprav so bili svetlobni viri CCFL in EEFL pri številnih vrstah uporabe nadomeščeni z nadomestki brez živega srebra, so pri nekaterih vrstah uporabe še vedno potrebne take sijalke, da se zagotovi delovanje in prepreči prezgodnji nastanek električnih in elektronskih odpadkov.
            
            
               (10)Zato je primerno odobriti obnovitev izjeme samo za sijalke, ki se uporabljajo v električni in elektronski opremi, ki je bila dana na trg pred sprejetjem te direktive, za obdobje treh let v skladu s členom 5(2), prvi pododstavek, Direktive 2011/65/EU. V skladu s členom 5(2), prvi pododstavek, Direktive 2011/65/EU obdobje veljavnosti izjeme verjetno ne bo negativno vplivalo na inovacije. 
            
            
               (11)Direktivo 2011/65/EU bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2 
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
         
         
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (UL L 174, 1.7.2011, str. 88).
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/ 
                     3a_3b_3c_LE_RoHS_Exemption_Req__Final.pdf. 
               
               
                  
                     (5)
                  
                        Končno poročilo o študiji je na voljo na naslovu: 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Obdobje posvetovanja: od 21. avgusta do 16. oktobra 2015; 
                  https://rohs.exemptions.oeko.info
                  .
                   
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
                  .
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , od strani 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen osnutek delegiranega akta.
               
               
                  
                     (11)
                  
                        Uredba Komisije (EU) 2019/2020 z dne 1. oktobra 2019 o določitvi zahtev za okoljsko primerno zasnovo svetlobnih virov in ločenih krmilnih naprav (UL L 315, 5.12.2019, str. 209).
               
               
                  
                     (12)
                  
                        Uredba Komisije (EU) 2019/2021 z dne 1. oktobra 2019 o določitvi zahtev za okoljsko primerno zasnovo za elektronske prikazovalnike(UL L 315, 5.12.2019, str. 241).
               
               
                  
                     (13)
                  
                        UL L 174, 1.7.2011, str. 88.
               
               
                  
                     (14)
                  
                        Sklep Komisije 2010/571/EU z dne 24. septembra 2010 o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku (UL L 251, 25.9.2010, str. 28).
               
               
                  
                     (15)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA 
            
            
               Vnosi 3, 3(a), 3(b) in 3(c) v Prilogi III k Direktivi 2011/65/EU se nadomestijo z naslednjimi:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „3
                     
                  
                  
                     
                        Živo srebro v hladnokatodnih fluorescentnih sijalkah in fluorescentnih sijalkah z zunanjo elektrodo (CCFL in EEFL) za posebne namene, uporabljenih v EEO, dani na trg pred [Urad za publikacije: datum objave Delegirane direktive v Uradnem listu], ki ne presega (na sijalko):
                     
                  
                  
                     
                  
               
                     
                        3(a) 
                     
                  
                  
                     
                        kratke (≤ 500 mm): 3,5 mg
                     
                  
                  
                     
                        Preneha veljati [Urad za publikacije: 3 leta po objavi Delegirane direktive v Uradnem listu]
                     
                  
               
                     
                        3(b) 
                     
                  
                  
                     
                        srednje dolge (> 500 mm in ≤ 1500 mm): 5 mg
                     
                  
                  
                     
                        Preneha veljati [Urad za publikacije: 3 leta po objavi Delegirane direktive v Uradnem listu]
                     
                  
               
                     
                        3(c)
                     
                  
                  
                     
                        dolge (> 1 500 mm): 13 mg
                     
                  
                  
                     
                        Preneha veljati [Urad za publikacije: 3 leta po objavi Delegirane direktive v Uradnem listu]“